For anden dag i træk udbrød der tumult under en demonstration i København mod Tyrkiets præsident Erdogan og det tyrkiske styres handlinger i den kurdiske enklave Afrin i Syrien.

Kort efter demonstrationens afslutning lørdag blev en gruppe af demonstranterne overfaldet af flere personer med knive og slagvåben ved Vesterbro Torv. Søndag opstod der tumult ved Rådhuspladsen, da en person gik verbalt til angreb på demonstrationens talsmand, Saime Bilen.

Læs også : Politi anholder tre efter voldsomt overfald i København

- Han kalder hende terrorist og barnemorder, og efterfølgende går en demonstrant så fysisk til angreb på manden og jagter ham rundt ved udkanten af pladsen.

- Der kommer flere til, inden politiet bryder ind, siger DR Nyheders reporter Søren Reedtz, der befandt sig få meter fra episoden.

Der er ingen anholdte efter episoden, men en person er blevet sigtet for overtrædelse af ordensbekendtgørelsen, oplyser politiet ifølge DR's reporter.

Det skal ikke ende fysisk. Vi skal nok tage en alvorlig snak med vores kammerater, der deltager i vores demonstrationer Saime Bilen, talsperson

Arrangør: Al vold er uacceptabel

Søndagens demonstranter, der igen i dag samlede sig i protest mod overfaldet i går, gik fra Vesterbro Torv til Rådhuspladsen.

Efterfølgende var Saime Bilen rystet og ærgerlig over, at det for anden dag i træk ikke lykkedes at facilitere en fredelig demonstration.

- Jeg ryster stadig over, at man kan overfalde folk på den måde, om det så er fysisk eller verbalt, siger Saime Bilen.

Læs også : To i grundlovsforhør efter kølle-overfald på Vesterbro

På tv-billederne kan man se, at Saime Bilen forsøger at holde en vred demonstrant tilbage, der reagerer på råbene mod hende, men uden held. Hun erkender, at det er en af demonstrationens deltagere, der ender med at optrappe konflikten.

- Det skal ikke ende fysisk. Vi skal nok tage en alvorlig snak med vores kammerater, der deltager i vores demonstrationer, om, at det ikke skal ende sådan her, uanset om der er fysiske eller verbale overgreb.